AKASUMO KA NKÍÍKULU NA BANAKE BABILI
Aaaliko unkííkulu jumo. Alina abana babili. Jumo ingamu jake ali jo Mbasa. Ujungi ali jo Sinde. Po isiku limo alinkubatuma kumakina kukusya. Abana bala bitwika ifyombo fyabo nukusumuka ukubuka kuno abatumíle unabo.
Balinkwenda, balinkwenda bafíkíle palukubo lumo ulu lulinulwisi kwa kisiba fíjo. Po Mbasa alinkuti Sinde talapo. Po sinde alinkutala.
alinkwenda amisi galinkuja ntuputo. Alinkwenda galinkuja mmafundo. Alinkwenda galinkuja munsana. Alinkwenda galinkuja Nkipambaga. Alinkwenda galinkuja Mmakosi. Alinkwenda galinkuja tundulu.
Untu gukabonekaga, nagumbili gosa. Po Mbasa alinkuja múndu gwa kugomoka. Alinkukuta fíjo ukuti afwíle Sinde. Alinkukuta mpaka pakaja pannabo.
Po unna alinkuti: "Sinde alikugu?" Mbasa alinkuti asobíle mmisi, po unna alinkuti tubuke twesa ukanangisye apa amililwe Sinde. Balinkwenda, balinkwenda baja kufíka apa amililwe Sinde.
Po Mbasa alinkwanda ukwimba ulwimbo alinkut: Ugoníle Sinde, ugoníle Sinde Sisíle sisíle naloli nabalindwana apa twangalaga twangalaga nabalindwana Sisíle, sisíle, naloli nabalindwana.
Po Sinde alinkutupuka untu nukwanda ukwimba: Ugoníle Mbasa, ugoníle Mbasa Sisíle sisíle naloli nabalindwana apa twangalaga twangalaga nabalindwana Sisíle, sisíle naloli nabalindwana.
Po alinkwe ndelela ukwimba ulwimbo lululu Mbasa. Sinde alinkuboneka ikipambaga. Alinkwimba itolo Mbasa. Sinde alinkuboneka Munsana. Mbasa alinkwimba itolo.
Sinde alinkuboneka Mmafundo. Mbasa alinkwimba itolo mpaka amisi gamalike gosa. Umbili gulinkuboneka gosa. Po unnabo ahobwike fíjo nu kumpimba Sinde.
Alinkwanda ukummosya nu kumpyagisya ubunyali boosa. Nifílonda fyosa fílinkuma. Balinkugomoga ukubuka kumyabo. Kaja kampyenyúle.